Kommunalråd: Krever gransking av strippebransjen i Oslo
- Det er klart at det ikke er akseptabelt at jentene har det sånn. Disse historiene er det ikke lett å høre, og slik skal ingen ha det i Oslo, sier Høyre-ordfører Fabian Stang til VG Nett. I går fortalte VG Nett om påstandene fra dokumentarprogrammet "Insider", som med skjult kamera dokumenterte det de mener er omfattende brudd på sexkjøp-loven i strippemiljøet. - Jeg vil si at kundene får ta på jentene i minst åtte av ti tilfeller. Ellers ville vi ikke fått inn penger, fortalte en tidligere bransje-topp til VG Nett. I den omstridte dokumentaren og i VG Netts omtale av bransjen har det også kommet frem påstander om press, og misbruk av alkohol og narkotika blant jentene som jobber på klubbene. - Vi må bidra til å gjøre ting bedre ved å være enda strengere med kontrollene. Vi har allerede jobbet frem et samarbeide mellom både skjenkekontrollen og de andre organene i byen. Det samarbeidet kommer til å gjøre kontrollen i byen enda mer effektiv og nøye. Alle som jobber her, om de er norske eller fra utlandet, skal være trygge i byen vår - og føle at noen passer på dem, sier Stang.- Jeg synes det som kommer frem på VG Nett er uholdbart. Om det er slik forholdene faktisk er i Oslo, så må det ryddes opp på alle nivåer, sier kommunalråd for Fremskrittspartiet, Mazyar Keshvari. Han forteller at han har tatt kontakt med næringsbyråden i kommunen og krevd en full gransking av bransjen. - Vi er jo i utgangspunktet for at det skal gå an å drive med stripping i Norge. Men det er skandaløst om jentene blir presset til sexsalg, og må drikke seg fulle hver kveld for å tjene penger. Slik kan vi ikke ha det, og dette må vi granske både fra politiet og fra kommunen sin side, sier Keshvari. En utenlandsk kvinne, som har jobbet på strippeklubber i USA og i en rekke europeiske land, fortalte på tirsdag til VG Nett at hun mener Oslo har det mørkeste strippemiljøet i Vest-Europa. Hun sa også at hun mener grensen til prostitusjon ofte ble krysset: - Det siste året jeg var i Oslo ble den krysset så ofte at det nærmest var normalen. I andre byer i Norge var det like ille, eller til og med verre. De eierne jeg jobbet under visste så godt hva som foregikk, at de krysset grensen til å bli halliker. Men det er selvsagt klubber som er bedre, også.Høyres justispolitiske talsmann, stortingsrepresentant Andrè Oktay Dahl, sier til VG Nett at han har hørt rykter om tilstandene i miljøet tidligere. - Norge er et rikt land med åpne grenser. De mørkere miljøene vil alltid finne måter å etablere seg og tjene penger på. Det er dette enda et bevis på, mener han. Han reagerer på påstandene om jenter som føler seg presset til å gå stadig lenger med gjestene på klubbenes bakrom, og krever at regjeringen kommer på banen: - Regjeringen må inn å evaluere dette nå. Jeg tar det som en selvfølge at de følger opp denne saken nå. Høyre stemte imot de gjeldene lovene mot sexkjøp. Oktay Dahl mener det viser seg som en stadig bedre avgjørelse. - Vi har advart mot dette før. Miljøet blir tøffere, kampen om kundene blir hardere, og kyniske bakmenn blir smartere. Vi mener jo derfor at vi bør fjerne sexkjøp-loven, og heller kjempe mot det vi kan få kontroll over - som er bordell- og hallikvirksomhet. Sexkjøp-loven skaper bare nye lukkede måter å selge sex på, som det dere skriver om nå, sier han.Kildene i dokumentaren, som gikk på TV-kanalen Max på tirsdag, hevder at en svært stor del av inntekten til de som jobber på strippeklubbene kommer fra å få kundene til å kjøpe alkohol til dem og seg selv. Det medfører, ifølge stripperne i filmen, at det misbrukes svært mye alkohol i miljøet. - Jeg ble jevnlig så full at jeg ikke visste hva som skjedde. Noen sa at om du blir for full, så ta litt kokain, og du blir ikke så full. Det fungerte faktisk, forteller en av dem i dokumentaren. Også de VG Nett har snakket med hevder at misbruk av rusmidler er svært utbredt: - Det var det verste, syntes jeg. Jenter i starten av 20-årene, som måtte drikke seg stup fulle hver eneste kveld. Det var et fast mønster i det. Etter noen måneder begynte de med kokain og annen narkotika ved siden av. Noen holdt i noen måneder, noen holdt i flere år. Men jeg har ikke tall på hvor mange jenter jeg så møte veggen. De ender opp som vrak, sier en tidligere daglig leder ved en klubb.VG Nett har vært i kontakt med eieren av klubben som blir filmet med skjult kamera i dokumentaren. Han vil ikke snakke om påstandene om miljøet eller klubben hans. Advokaten hans, Sverre Næss, sier han mener påstandene som blir presentert er useriøse: - Klubben det er snakk om har aldri hatt noe negativt på seg, verken fra skattevesen eller politi, og jeg føler at de som lager denne filmen bygger alt de gjør på fordommer. Skaperne har tidligere blitt slaktet i Pressens Faglige Utvalg, og jeg tror ingenting på det de hevder.
Nakenvideoen fra et bakrom på en av strippeklubbene i Oslo gjør at flere politikere krever gransking av bransjen.